ปกติแฟนกินยาคุมแบบรายเดือน แอนนิลีน28 อยู่แล้ว และใส่ถุงยางอนามัยทุกครั้ง แต่มีเพศสัมพันธ์ครั้งล่าสุดมีอะไรกันอยู่2รอบ มาเช็คถุงยาง 3วันให้หลังปรากฏถุงยางรั่วรูเท่าเข็มทั้งสองอัน แต่ไม่ได้กินยาคุมฉุกเฉินจะท้องมั้ยครับ
สวัสดีค่ะ หากทานยาคุมกำเนิดได้อย่างถูกต้อง คือทานทุกวัน ไม่มีวันที่ลืมทาน ทานยาในเวลาเดียวกันหรือใกล้เคียงกันในแต่ละวัน ไม่มีอาเจียนหลังทานยา ไม่มีท้องเสีย ไม่ได้ทานยาอื่นบางชนิดร่วมด้วย ยาคุมกำเนิดก็จะช่วยป้องกันการตั้งครรภ์ได้มากกว่า 99% ค่ะ ดังนั้น แม้ถุงยางอนามัยจะขาดรั่ว หรือไม่ได้ใส่ถุงยางอนามัยก็ตาม โอกาสในการตั้งครรภ์ก็ถือว่ามีน้อยกว่า 1% ดังนั้น จึงไม่จำเป็นต้องทานยาคุมฉุกเฉินร่วมไปด้วย เพราะยาคุมฉุกเฉินนั้นมีประสิทธิภาพต่ำกว่ายาคุมกำเนิด จึงไม่ได้ช่วยเพิ่มประสิทธิภาพในการป้องกันการตั้งครรภ์แต่อย่างใด ในทางตรงข้าม อาจทำให้ได้รับผลข้างเคียงเพิ่มมากขึ้นโดยไม่จำเป็นค่ะ การจะทานยาคุมฉุกเฉินนั้น จะทานในกรณีที่มีการลืมทานยาคุมกำเนิดตั้งแต่ 2 วันขึ้นไปค่ะ